作者:貫休
標題:再遊東林寺作五首
內容:臺殿參差聳瑞煙，桂花飄雪水潺潺。莫疑遠去無訊息，七萬餘年始半年。桓玄舊輦殘雲濕，耶舍孤墳落照遲。有個山僧倚松睡，恐人來取白猿兒。玉像珠龕香陣橫，錦霞多傍石牆生。闢蛇行者今何在，花裡唯聞鳩鳥聲。愛陶長官醉兀兀，送陸道士行遲遲。買酒過溪皆破戒，斯何人斯師如斯。白薝蔔花露滴滴，紅苾芻草香濛濛。田地更無塵一點，是何人合住其中。